open-index/open-wikipedia-markdown huggingface dataset:
Теребля (Тячовскый район)

**Теребля** — село в Тячовском районѣ Закарпатской области Украины.

## Полога и околиця
Теребля — центер сельской рады, розмѣщена на правом березѣ рѣкы Теребля, за 18&nbsp;км на сѣвер од районного центра и за 10&nbsp;км од желѣз­ничной штации Буштино. Через село иде автова дорога Буштино – Синевир. 

## Сельска рада
 Тереблянська сільська рада
+380-03134 	6-51-01 (телефон) 	 и ...6-50-99 (факс)
90550, Закарпатська обл., Тячівський р-н, с.Теребля, вул.Центральна,100 	

## Обывательство
В року 1910 зоз 2540 обывательох 2336 были Русины, а 165 — Нѣмцѣ.

В року 1930 в Теребли были 2702 обывателѣ, з того Русины 2530, Евреи 147, Чехы и Словаци 17, Мадяре 3, Нѣмцѣ 2, чужоземцѣ 3. Религийна громада православна, 2405 особ, православна деревяна церква Вознесѣня (1930).

В року 1969 в селѣ жили 3598 особы.

Подля списованя з року 2001 — 3705 особ.

## Вызнамны особы
* Андрѣй Патрус-Карпатскый (1917–1980), поет

## История

Перва упоминка о селѣ Теребля в писемных памятках походить з року 1389. В середно­вѣку в Теребли добы­вали соль 

До Трианона (1920) село належало у Тячовскому округу Мараморошской жупы.

В 1930 в селѣ были: русинска школа (6 клас), чешска школа (1 класа), нотариат, пошта, жандарска станиця, ходив державный автобус.

Червена армада пришла до Тереблѣ 22. октобра 1944, и з тым зачала ся совѣтска доба его истории. В совѣтской добѣ ку Тереблянской сельской радѣ належало и село Дулово, в селѣ быв центер польногосподарской артѣли *Болшевик*, котра занимала ся овоцинарством (плоха 500&nbsp;га) и скотарством (маржина 500 голов, овцѣ — 1500). В року 1969 село мало середню школу, болницю на 25 постельовых мѣст, породницю, апатику, зубарскый и рентгеновый кабинеты, комуналну купель, взорну библиотеку, клуб на 300 мѣст, стационарну киноустановку, дѣточу захоронку и яселькы, 12 торговых точок, музей Степана Вайды.

Православна камяна церква Преображѣня (1937) и монастырь збуряны в зачатку 1970-х. Грекокатолицка мурована церковь 
Св.&nbsp;Николая розобрана в року 1973.

## Жерела и одказы
* A történelmi Magyarország atlasza és adattára 1914  <small>''Доступно онлайн''</small>
* Sebestyén Zsolt. Máramaros megye helységneveinek etimológiai szótára. Bessenyei könyvkiadó. Nyíregyháza, 2012. 
* Достал, Ярослав. Підкарпатська Русь (Закарпаття періоду Чехословацької республіки: 1919–1938). Ужгород, «Карпати», 2014.   
* Тронько П. и др. (ред.) Історія міст і сіл України. Закарпатська область. К. 1969. 
* Теребля на сайтѣ Верховной рады Украины 

## Референции

Катеґорія:Населены пункты Украины
Катеґорія:Населены пункты Закарпатской области
Тересва (рѣка)

**Тере́сва**&nbsp;— рѣка в Украинѣ, в Тячовском районѣ Закарпатской области. Вливать ся до Тисы  на 890-м километрѣ од ей устя (Дунай в Новом Садѣ).

## Опис
Тересва зачинать ся повысше Усть-Чорны сутоком Мокрянкы и Брустурянкы, а вливать ся до Тисы при Бедевли.  Долина до Дубового переважно V-подобна, широка найвысше 100–400&nbsp;м, на окремых усѣках узиноподобна, широка 30–40&nbsp;м,  в дольном току — 1–2&nbsp;км. Корыто кривулясте, часто росконарене, порожисте, суть водопады; ширина корыта 10–20&nbsp;м аж до 90&nbsp;м. Живлѣня мѣшане зоз
перевагов дождьового; характерны повени не лем в яри. Ледостав нестойкый, од зачатку децембра до середины марца.

## Господарскый вызнам
85% водозборного базена рѣкы покрыты лѣсами и в Тересвѣ быв еден з найвекшых крайовых древоробных центрох.

В минулости Тересва служила на сплав бокорох, для чого были утримованы акумулачны клавзуры в сумарной капацитѣ 845&nbsp;000&nbsp;м3 воды. Од зачатку XX. стороча тоту функцию од рѣкы забрала желѣзниця Тересва-Усть-Чорна, котра звязовала вшиткы села долины Тересвы и фунговала в роках 1903–1998.

Гидрологичны постерункы были при Усть-Чорнѣ (з 1845), Дубовому (з 1924) и Нересници (з 1948). Гидроенергетика: водяны млины и невеликы гидроелектрарнѣ. Берегы Тересвы на окремых усѣках укрѣплены. Розвивать ся водна туристика.

## Жерела и одказы
* Dr. Jiří Král: Podkarpatská Rus. V Praze, nákladem vlastním, 1924.
* Анучин В. А.: География советского Закарпатья. — М.: Географгиз, 1956. — 296 с.
* Кирилюк М. І.: Тересва — річка. //Географічна енциклопедія України: В 3-х т. Редкол.: О. М. Маринич (відп. ред.) та ін.— К. «Українська енциклопедія» ім. М. П. Бажана, 1989—1993.  Т. 3: П—Я.— 480 с:  С. 276.
* Швець Г.І., Дрозд Н.І., Левченко С.П. Каталог річок України. — Видавництво АН УРСР. Київ, 1957. — 192 с.
* Вузькоколійна залізниця Тересва - Усть Чорна

## Референции

Катеґорія:Рікы Европы
Катеґорія:Рікы Україны
Катеґорія:Рікы подля алфавиту
Бостонска сирупова потопа

**Бостонска сирупова потопа** стала ся 15. януара 1919 в Норт-Енду, недалеко од Бостона, штат Массачузетс (днесь то район города). Выбухнув величезный контайнер з меласов и велика габа меласы люнула по улицях зо скоростьов  56&nbsp;км/год, забивши 21 особу и ранивши 150.

## Потопа
В тот день были люде в сѣверной околици Бостона выстрашены незвычайным гукотом. Зоз страхом видѣли як ся роспадать пятьштоковый контайнер, з котрого ся пустила волна меласы, на пять метры высока, а на 50 метры широка. Зо скоростьов 56&nbsp;км/год перешла через два обываны блокы, забераючи вшитко на пути. В той катастрофѣ загынув 21 чоловѣк, 150 были ранены, а шкоды на маетку перевысшили сто милионы днешных америцкых доларох. Властници контайнера твердили, же тото анархисты подминовали контайнер на протест против америцкой влады. В реалности контайнер быв наскоро сконштруованый и быв перетяженый. По даколько роках властник контайнера быв вызнаный винным и мусѣв вынагородити вшиткы шкоды.  

## Наслѣдкы

Первыма на мѣсто катастрофы прибѣгли 116 кадеты з канонерского корабля *USS Nantucket,* Массачузетской мореплавной академии. За нима полиция, Червеный крест, еще иншы матрозы. Захранцѣ глядали людей меджи руинами еще четыри днѣ. Дакотры жертвы были знесены потоком в Бостонскый залив, и нашли их аж по трьох-четырьох мѣсяцях. 

Одмываня и спораеня заломох пожадало роботу 300–400 людей и забрало даколько тыждни.

Судовый спор мѣстных обывательох з компаниов  *[[Америцкый промысловый алкогол  (USIA)]]* тяг ся за три рокы и складовав ся зоз 125 окремых процесох. В доходжѣню было установлено, а судом вызнано, же причинов катастрофы были инженерны хыбы конштрукции контайнера, слабый материал, недодержаня правил контролы и експлоатации. Компания наконець выплатила $628&nbsp;000 одшкодного (еквивалент $9,08&nbsp;млн в року 2018), а родины загыблых достали по $7&nbsp;000 ($101&nbsp;000 в року 2018) за каждого загыблого.

## Жерела и одказы
* Puleo, Stephen, "Dark Tide: The Great Boston Molasses Flood of 1919", page 98. Beacon Press, 2004, 
* 21 фото
* Anarchists, Horses, Heroes: 12 Things You Didn’t Know about the Great Boston Molasses Flood 
*  January 15, 1919 / Great Molasses Flood //Mass Moments project. 

## Референции

Катеґорія:Екологичны катастрофы
Гидроелектрарня

**Гидроелектрарня** або **водна електрарня** —  комплекс ставеб и обладунку, помочов котрых механична енергия потока воды перетворять ся на електричну енергию. 

## Конштрукция
Гидроелектрарня складать ся з гидротехничных ставеб (водна преграда, будовля електрарнѣ, водоводны каналы, котры застачають  жаданый напор воды) и гидроагрегатох, перетворюючых енергию воды на електричну енергию. Основный енерготехничый обладунок размѣщать ся в машиновой залѣ в будовли електрарнѣ — гидроагрегаты, помочный обладунок, направы автоматичного ряджѣня и контролы; на централном постерунку ряджѣня електрарнѣ — пулт оператора-диспечера або автоматичный робот-оператор.

## Выкон
Выкон гидроелектрарнѣ зависить од напора (спада меджи горным и сподным уровньом), котрый ся подавать на гидротурбины, од протока воды и од коефициента ефективности гидроагрегатох. Основны схемы гидроелектрарень суть: преградова (зоз штучным поднятьом уровня рѣки преградов) и деривачна (з одводом воды из корыта рѣки через шпециалный водовод.
Первы гидроелектрарнѣ были выставлены в Германии и Великой Британии в роках 1876 –1881, а мали выкон даколькосот Вт. Днесь выкон найвекшых гидроелектрарень досягуе даколько ГВт.

Една з найвекшых, Красноярска гидроелектрарня, мать выкон 6 ГВт.

## Выгоды и невыгоды гидроенергии
Спадаюча вода — едно з трьох основных жерел генерации електричной енергии. Два иншы суть фосилны палива и ядерны палива. Гидроенергия мать перед тыма двома тоту выгоду, же то жерело оновне вдякы природному гидрологичному циклу и не продукуе атмосферне  и теплотне занечищѣня.

Невыгодов е довгый час и дорогота выставбы, а тыж спомалѣня и компликация водной навигации.

## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. 
* «Казахстан» Национальная энциклопедия т. 2. Г–Й / Гл. ред. Б. Аяган. — Алматы: Главная редакция «Казак энциклопедиясы», 2005 — 560 с. 
* Hydroelectric power. //Encyclopaedia Britannica

## Референции

Катеґорія:Енергетика
Гидрокарбоны

**Гидрокарбоны** або **[[угльоводороды]]** суть органичны злученины, молекулы котрых складены лем з атомох гидрогена и карбона. Штруктурно мають они карбоновый скелет, на котрый суть вязаны атомы гидрогена. Зависимо од типа скелета и насычености карбон-карбоновых вязеб класификують розличны типы гидрокарбонох.

## Класификация гидрокарбонох

## Жерела и одказы
* Мала гірнича енциклопедія. В 3 т. / за ред. В.С. Білецького. – Донецьк : Схід. видав. дім, 2013. Том 1.  
* Старчикова І. П.: Вуглеводні. //Фармацевтична Енциклопедія.

## Референции

Катеґорія:Орґанічны злученины
Америцкый промысловый алкогол (USIA)

**Америцкый промысловый алкогол** () — назва америцкой компании U. S. Industrial Alcohol Co.,  (USIA), найвекшого в свѣтѣ продуцента алкогола в зачатку XX. стороча. Винов едной з дочерных выробных филиалок той компании, локализованой в Бостонѣ стала ся 15. януара 1919 екологична катастрофа, позната яко Бостонска сирупова потопа.

Судовый спор мѣстных обывательох з компаниов  *[[Америцкый промысловый алкогол  (USIA)]]* тяг ся за три рокы и складовав ся зоз 125 окремых процесох. В доходжѣню была установлена, а судом вызнана,  вина компании, котра причинила катастрофу:  инженерны хыбы конштрукции контайнера, слабый материал, недодержаня правил контролы и експлоатации. Компания мусѣла выплатити одшкодне всѣм потерпѣлым.

До Бостонской катастрофы было надвычайно рѣдко, жебы велика компания была признана виннов, але катастрофа стала ся прямов причинов, же ся по ней змѣнили законы на векшу строгость дотычно правил безпекы.

## Одказы
* Anarchists, Horses, Heroes: 12 Things You Didn’t Know about the Great Boston Molasses Flood 
* The Molasses Disaster of January 15, 1919 //Yankee Magazine. Одчитане 2010-11-02 

## Референции

Катеґорія:Екологичны катастрофы
Катеґорія:Хемичны фирмы
Енергетика

**Енергетика**,  *energetics, power engineering* — сектор господарства, котрый выглядуе, штудируе и  выхосновує природны енергетичны ресурсы на продукованя, перетворѣня, роздѣлѣня и спотребу енергии.

## Секторы енергетикы
Енергетика векшины держав складать ся в сучасности з теплоенергетикы, ядерной енергетикы и гидроенергетикы ( в найвекшой мѣрѣ), а тыж з вѣтро- тай гелиоенергетикы и еще иншых видох енергетикы.

## Наука и практика
Енергетична наука штудируе процесы и явы, прямо ци непрямо звязаны з добытьом, перетворѣньом, транспортом, роздѣлѣньом и схоснованьом различных видох енергии, выпрацовуе методы прогнозованя, планованя, експлоатации енергетичных систем, подятя ефективности енергетичных капацит и знижѣня их екологичной шкоды про природу.

Енергосистема державы, яко сектор народного господарства, загорнюе ествуючы енергетичны ресурсы, продукцию и далше нарабляня з нима. Ведуча область енергетикы.— електроенергетика. Важна часть енергосистемы: продукция розличных видох палива.

## См. тыж
* Енергетичный слуга

## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. 
* Мала гірнича енциклопедія. В 3 т. / за ред. В.С. Білецького. – Донецьк : Схід. видав. дім, 2013. Том 1.  

## Референции

Катеґорія:Енергетика
Теребле-Рѣцка гидроелектрарня

**Теребле-Рѣцка гидроелектрарня** — гидроелектрарня в Хустскому районѣ Закарпатской области, розмѣщена в долинах рѣк Тереблѣ и Рѣкы. 

## Параметры гидроелектрарнѣ
Збудована в роках 1949–1955, в роботѣ од року 1956. Выкон 27&nbsp;МВт, середньорочна продукция 123&nbsp;млн&nbsp;кВт·год. Водоем гидроелектрарнѣ мать обсяг 23,7&nbsp;млн&nbsp;м3 и плоху водного зеркала 1,6&nbsp;км2.

## Проект
Проект выпрацовав зачатку 1920-х чехословацкый инженер Крижка. Подля него воды Тереблѣ, котра ту тече о 210&nbsp;м высше и в оддалѣню лем 4&nbsp;км од Рѣкы, мали быти акумулованы преградов 46&nbsp;м высоков в обсягу 45&nbsp;млн&nbsp;м3, а пак выхосновуючи понад 200-метровый спад через бетоновый тунел и оцѣльову трубу двохметрового диаметра рутити ся на три пелтоновы турбины. Тот проект не мав пары в свѣтѣ и быв автором запатентованый. Але в року 1923 в Ужгородѣ одбыла ся конференция чехословацкых гидроенергетикох, и было рѣшено будовати спочатку каскадну гидроелектрарню в Ужгородѣ, котра коштовала 27&nbsp;млн корун, а проект Теребле-Рѣцкый за 200&nbsp;млн корун мав чекати на лѣпшы часы.

## Реализация проекта
Лѣпшы часы настали аж по 22 рокох, коли Совѣтскому Союзу подарило ся забрати Подкарпатску Русь од Чехословакии и была потреба на кажду киловаттгодину. Же быв проект патентованый, з того собѣ нич не робили. Тыж добрѣ пришло, же Финландия, як програвша войну мала выбудовати про СССР даколько промысловых объектох, а меджи нима и Теребле-Рѣцку гидроелектрарню. Ставбу зачали в року 1949, проект инженера Крижкы не дознав жадных змѣн: три пелтоновы турбины, кажда на выкон 9&nbsp;МВт, една за другов, довъедна 27&nbsp;МВт. Од року 1956 крутять ся непрерывно и понынѣ, накурто ставали лем тогды, коли рѣка пересыхала.

Совѣтскы новинкы и книгы писали, же Теребле-Рицка гидроелектрарня стала ся «стѣлеснѣньом смѣлой творчой мысли совѣтскых инженерох». Из зоны затоплѣня были переселены 186 газдовств, велика часть из них до Батьова.

## Жерела и одказы
* Ing. JAN JIRSA: Ukradený projekt aneb padesát let elektrárny Terebla-Rika //Podkarpatská Rus - časopis Společnosti přátel Podkarpatské Rusi, 16. ročník, č.&nbsp;2/2006. С.&nbsp;7. <small>''Доступно онлайн (pdf)''</small>
* Советское Закарпатье. Справочник-путеводитель. — Ужгород, «Карпаты», 1968. 224&nbsp;с.
* Енциклопедія українознавства. У 10-х т. / Гол. ред. Володимир Кубійович. — Париж; Нью-Йорк: Молоде Життя, 1954—1989.
* Ігор Меліка: ТЕРЕБЛЕ-РІЦЬКА ГЕС – СТРАТЕГІЧНИЙ ОБЄКТ В КАРПАТАХ. (ФОТО)

## Референции

Катеґорія:Енергетика
Водне колесо

**Водне колесо** — найпростѣйшый водный мотор, гидравличный механизм, маючый колесо з лопатнями, котре ся обертать потоком воды.

Водне колесо было хосноване од старовѣку аж до XX. стороча. 

## Выкон водного колеса
Выкон водного колеса зависить од протока (литры за секунду) и вышкы спаду (роздѣл меджи горѣшнов и споднов ровинов воды в метрах), а од того ся дасть выраховати.

Кедь маса воды Q&nbsp;л за едну секунду (проток) спаде з вышкы h&nbsp;м (спад),  грубый выкон буде
: P_a=\frac{Qh}{75} конскых сил 
Тот грубый выкон але зменшить ся вытратами в самом механизмѣ (тертя), а тыж часть воды стратить ся мимо механизму. Тоты безхосенны вытраты подля типа колеса можуть быти 10-45% цѣлого грубого выкона. Тото, што зостане е ужиточный выкон водного колеса  P_u, а одношѣня ужиточного и грубого выкона буде его ефективность
:  \varepsilon=\frac{P_u}{P_a}100%

## Типы водного колеса
Водне колесо подля системы притоку воды може быти з горѣшным, середным або сподным притоком. Розличны конштрукции мають свою сферу хоснованя и розличну ефективность.
### Приток згорѣ
Такы колеса суть придатны при спадѣ 3-12&nbsp;м, а при протоку 50-800&nbsp;л/сек. Вода оддѣюе на колесо своев гравитачнов масов.

Тоты колеса мають найвекшу ефективность — 80-90%.

### Приток зоз середины
;высше оси
Кедь у того типа колеса вода паде на лопатнѣ кус выше од оси колеса, тоты колеса суть про спад 5-8&nbsp;м, а проток 30-1300&nbsp;л/сек. Дѣе гравитация масы воды.
;низше оси
Кедь же у того типа колеса вода паде на лопатнѣ кус ниже од оси колеса, оддѣюе не лем своев масов, але и своев скоростьов руху. Такы колеса поуживають при спадѣ 2,5-4,5&nbsp;м, а протоку 120-6000&nbsp;л/сек.

Ефективность того типа колеса 50-60%.

### Приток зосподу
В том припадѣ вода трафлять на колесо доста глубоко под его осьов, а переважно оддѣюе скоростьов свого руху. Ужиточны при спадѣ 0,2-1,7&nbsp;м, а протоку 100-4000&nbsp;л/сек. Такы  водны моторы ся поуживали на рѣчных лодях.

Тот тип колеса мав найменшу ефективность — 20%, а лем в XIX. сторочу досяг 50-60%.

## Жерела и одказы
* Vodni motory. //Ottův slovník naučný. Illustrovaná encyklopaedie obecných vědomostí. Díl 1–28. Vyd. J. Otto. V Praze, 1888–1909. Еом 26, сс. 871-874.
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. 

## Референции

Катеґорія:Водны ставбы
Механизм

**Механизм** ( μηχανή mechané “*машина*”) — система тѣлес (механична система), назначена на перетворѣня руху едного або даколькых тѣлес в потребны рухы иншых твердых
тѣлес.

Кедь в перетворѣню руху беруть участь текучы або газовиты тѣлеса, тогды говорять о механизмѣ. гидравличном або пневматичном. Обычайно механизм мать еден входный член, котрый доставать рух од мотора, а еден выходный член, злученый з робочым органом машины або указовачом пристроя. Механизмы суть плоскы, у котрых траектории руху членох лежать в паралелных плоскостях, и просторовы, тридимензийны.

## Примѣры
* Колѣнковый механизм перетворить обертовый рух на поступаючо-наворотный; траектория руху лежить в плоскости.
* Кардановый механизм перетворить обертовый рух на фиксованой оси на обертовый рух в нефиксованой оси (любовольный поворот оси);  концьова траектория руху лежить в просторѣ.

## Жерела и одказы
* Merriam-Webster Dictionary Definition of mechanical 
* Reuleaux, F., 1876  ''The Kinematics of Machinery''  (trans. and annotated by A. B. W. Kennedy), reprinted by Dover, New York (1963)
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. 

## Референции

Катеґорія:Механизмы
Виктор Ильин (атентатник)

**Ви́ктор Ива́нович Ильи́н** (*26. децембра 1947, Ленинград, СССР) — младшый лейтенант Совѣтской армии, учинившый 22. януара 1969 атентат на лидера СССР Леонида Брежнева.

## Биография
Виктор Ильин родив ся 26. децембра 1947  в Ленинградѣ, в родинѣ хроничных алкоголикох, быв умѣщеный в леленц, пак адоптованый бездѣтнов родинов. В 10-рочном вѣку дознав ся о своем походжѣню и достав з того психичну травму.

Ильин зыскав фах топографа, офицерску шаржу, але быв идеалистом и  видѣв, же реалность е барз далека од идеала, котрый рисовала совѣтска пропаганда. Написав писмо Брежневови о своем планѣ реформованя сполоченства, але одповѣдь не достав. И тогды наплановав, же  Брежнева забье.

Од атентата чекав, же тым ся прославить перед колегами зо службы и перед своев фраирков, з котров ся розышов. Така можность настала, коли на службѣ зыскав приступ ку зброярни, а наконець дознав ся, же 22. януара 1969 Брежнев буде везти ся в колонѣ з козмонавтами. Атентат му ся але не удав. На тот час безпека уже о нем знала, мѣсто машины Брежнева а колонѣ перемѣнили, быв забитый невинный чоловѣк, Ильин быв арештованый, але вшитка подѣя была держана в тайнѣ, не было ани  суда, на котром он думав, же выступить. Коли по шоку дознав ся о таком резултатѣ, стала ся з ним истерика.

Намѣсто славы достав 20 рокы психиатричного шпиталя и незнамости.

Зоз психиатричного шпиталя быв выпущеный в року 1990. Окрем него на Брежнева никто вецей в СССР не сягав.

Днесь Ильин пензиста  и, подля его слов, кедь бы еще раз мог пережити живот, жадный атентат бы не учинив.

## Мотивы
Ильин быв обвиненый подля пяти статей Криминалного кодекса. Меджи мотивами злочина выявили мѣшанину особных и политичных предпокладох: од житьовых тяжкости до жаданя демократичных змѣн и перемѣны политичной системы. При реформѣ конштитуции жадав, жебы там было гарантоване право особного терора в припадѣ, кедь партия и влада нарушають основы конштитуции. На основѣ того вызнали го неосудным и умѣстили до психиатричного шпиталя.

## Жерела и одказы
* **Евгений Левкович**: Покушение на Брежнева: как главный террорист Советского Союза оказался на свободе. //RT на русском.https://russian.rt.com/russia/article/352700-pokushenie-brezhnev-intervyu
* **Роман Лялин**: Военный, устроивший покушение на Брежнева в 1969-м: «От тюрьмы меня уберег Андропов». //Комсомольская правда, 22.01.2019. (ФОТО) https://www.crimea.kp.ru/daily/26931/3981997/
* **Александр Самсонов**: Покушения на Брежнева. //Военное обозрение, 20.01.2019.  https://topwar.ru/152861-pokushenija-na-brezhneva.html
* **Юрий Стригун**: 20 лет в психушке отсидел Виктор Ильин за покушение на Брежнева. // gazeta.ua (23 января 2014 года) http://gazeta.ua/ru/articles/history-newspaper/_20-let-v-psihushke-otsidel-viktor-ilin-za-pokushenie-na-brezhneva/537815 

## Референции

Катеґорія:Атентаты
Атентат

**Атентат**,  *attentatum* — не цѣлком точно одповѣдаюче формулам криминалного права понятя, котре говорово означать забивство, або пробу забивства головы штату, або иншой вызнамной публичной особы.

Мотивами атентату можуть быти особна помста, политичне незадовольство, набоженскый фанатизм, психична поруха тай инше. В середновѣку мотивом навеце познатых атентатох была особна помста. В XVI. — XVII. сторочах частым мотивом ся став набоженскый фанатизм.

## Жерела и одказы
* Merénylet. //Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935.

## Референции

Катеґорія:Атентаты
Георгий Береговой

**Георгий Береговой**,  *Гео́ргий Тимофе́евич Берегово́й*,  *15. апрѣль 1921, село Федоровка, Полтавска губерния, Украинска ССР — †30. юн 1995, Москва, Россия)&nbsp;— пилот-козмонавт СССР, двараз Герой Совѣтского Союза (единый, кто достав перву звѣзду Героя за Другу свѣтову войну, а другу — за лет в козмосѣ).

## Биография
Георгий Береговой выростав в Енакиевѣ Донецкой губернии УССР, де выходив середню школу (1936) и аероклуб (1938) и наруковав до войска, де ся выучив на военного пилота (1941). Воевав яко военный пилот и в року 1944 быв вызнаменаный титулом Героя Совѣтского Союза. По войнѣ дале служив в авиации, а од року 1963 — в групѣ козмонавтох. Абсолвовав Военно-воздушну академию (1956, нынѣ несе имя Ю.&nbsp;Гагарина).

Георгий Береговой уродив ся скорше одо вшиткых люди, што побывали на орбитѣ  (он родив ся на 3 месяцѣ перед Джоном Гленном. 

Иншы титулы: Заслуженый пилот-пробант СССР, генерал-лейтенант авиации, кандидат психологичных наук, пилот-козмонавт СССР, лавреат Державной премии СССР (1981).

## Интересны факты
22. януара 1969  в Москвѣ колона авт з козмонавтами была острѣляна. Атентатник думав, же Береговой, котрый сидѣв около шофера — Брежнев, бо они были барз подобны. Береговой быв раненый одломками вѣтрового скла, а шофер быв забитый.
 
## Жерела и одказы
* Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 1.  
*  Космонавт Георгий Береговой (YouTube видео, 7 мин., од Роскосмос, гледати:  fkTTREXMbZI)

## Референции

Катеґорія:Козмонавты
Атентат на Леонида Брежнева

**Атентат на Леонида Брежнева** учинив 22. януара 1969 дезертер зоз Совѣтской Армии Виктор Ильин, острѣлявшый колону авт, в котрой мав быти совѣтскый лидер з козмонавтами. Хоть Брежнев не утерпѣв зранѣня, кулѣ забили шофера и легко ранили даколькох козмонавтох. Атентатник быв влапленый на мѣстѣ чину, а на всякы медийны вѣсти о том атентатѣ быв на вельо рокы покладеный строгый заказ.

## Оголошена стрѣча козмонавтох
16. януара 1969 совѣтскы козмонавты Владимир Шаталов, Борис Волынов, Алексей Елисеев и Евгений Хрунов первый раз успѣшно споили в козмосѣ два апараты и створили перву во свѣтѣ орбиталну козмичну станицю. На 22. януара 1969 в Москвѣ в Кремлю мала ся одбыти велика славность, де новы Герои СССР мали достати державны вызнаменаня. Колону авт з козмонавтами перед Кремльом з великов честьов стрѣчали зобраны ряды людей и оддѣлы милиции. 

## Атентатник
Виктор Иванович Ильин родив ся в Ленинградѣ в року 1947. Закончив науку в промысловцѣ в року 1968, а такой по штудиях быв мобилизованый до войска в шаржи лайтнанта.  Ильин не таив ся, же го мерзило нежадане поволаня до войска и быв знепокоеный совѣтсков инвазиов до Чехословакии.

21. януара 1969 Ильин украв двѣ пиштолѣ и набои ку ним и дезертовав з военской единкы. Вылетѣв до Москвы и подарило ся му прилетѣти, хоть на тот час уже в единцѣ увидѣли, што ся стало и сповѣстили безпеку. В Москвѣ пришов ку свому шовгору, котрый служив в милиции, и повѣв му, же пришов увидѣти козмонавтох.  Од шовгора украв милицийну униформу и став меджи двома оддѣлами милиции, котры ся не познавали, и так каждый думав, же он е з другого оддѣла.

## Атентат
22. януара 1969 в 2 год. 15 мин., коли колона авт переходила воротами Кремля, Ильин, держачи по пиштоли в каждой руцѣ, зачав пальбу по другому авту в колонѣ. Позднѣйше он признав ся, же подля его знатя, в другом автѣ звык ся везти Брежнев.  Але на тот раз мав пех, в той лимузинѣ были лем козмонавты зоз скоршых мисий: Алексей Леонов, Валентина Терешкова, Георгий Береговой и Андриан Николаев.

Ильиновы кулѣ засягли авто четыринадцять разы, забивши шофера, Илью Жаркова, скорше як охранцѣ зразили атентатника моторков. Иншы пасажеры авта зостали недоткнуты, або лем легко ранены.  Ильин быв арештованый, а церемония вызнаменаня одбыла ся, як было плановано, лем ся мало опозднила.

## Наслѣдкы
Ильин быв довго выслухованый безпеков. Наконець быв вызнаный психично хворым и быв умѣщеный в самотцѣ Казанского психиатричного шпиталя, де перебыв до року 1988. В року 1988 мати Ильина выпросила, жебы го  перемѣстили до Ленинградского психиатричного шпиталя, а по пару роках быв выпущеный на волю.

## Референции

Брежнев
Апликованы наукы

**Апликованы наукы** суть такы, котры на основѣ законох, окресленых фундаменталными науками, штудирують конкретны формы прояву тых законох, хосенны про рѣшѣня актуалных проблем социалного и практичного характера. 

Апликованы наукы не лем выхосновують резултаты фундаменталных наук, але и мають хосенный обернутый вплыв на фундаменталны наукы, понеже их фундаменталны резултаты можуть быти реализованы на практицѣ лем через апликованы
наукы, а объективным критериом ефективности фундаменталных наук поважуе ся не лем добытя базовых знань за объективный свѣт, але и реална або хоть лем перспективна можность практичного схоснованя тых знань. На одплату, апликованы наукы свою  ефективность указують подля мѣры задоволѣня практичных потреб, социалного очекованя.

## Жерела и одказы
* Мороз О.: Фундаментальні і прикладні науки. // Філософський енциклопедичний словник / В. І. Шинкарук (голова редколегії) та ін. — Київ : Абрис, 2002. — 742 с.  Сс.&nbsp;694-695.<small>''Доступно онлайн''</small>

## Референции

Катеґорія:Аплікованы наукы
Катеґорія:Наука
Пелтонова турбина

**Пелтонова турбина** — гидротурбина, в котрой вода на робоче колесо приходить через сикницѣ тангентно при вонкашном обводѣ колеса, по линии, проходячой через середину двоитых черпакох. В российской литературѣ Пелтонова турбина называться часто черпаковов турбинов од конштрукции ей робочого колеса. 

Пелтонова турбина ефективна при высокых спадах (60-2000&nbsp;м) и невеликых протоках (0,02-50&nbsp;м3/с) и в дакотрых обстоянях може быти вымѣнена з иншыма типами (см. диаграму).

## История
Л.&nbsp;А. Пелтон вынайшов тот тип турбины в року 1880.

Днешны Пелтоновы турбины основаны на конштрукции, запатентованой Л.&nbsp;А.&nbsp;Пелтоном в року 1889.

Найвысшый спад при такых турбинах — около 1800&nbsp;м — мать гидроелектрарня Рейсек в Австрии.

Три Пелтоновы турбины фунгують од року 1956 на Теребле-Рѣцкой гидроелектрарни.

## Конштрукция и принцип роботы
### Активна турбина
Колесо Пелтоновой турбины находить ся цѣлком незанорене до воды, поганять ся лем кинетичнов енергиов сика воды, подаваной через регулованы сикницѣ. З той причины говорять, же е то *активна гидротурбина*, на одмѣну од водного колеса, котре е понорене до водного потока и ним поганяне. Сикниця мать регулачну иглу, котра регулуе проток воды и тым самым выкон турбины. Жебы турбина не набрала надмѣрно высокы оберты и не збуряла ся, на сикницях суть дефлекторы, котрыма в такых припадах ся сик воды одхылить цѣлком або часточно и не трафить на черпакы.  Турбины з горизонталнов осьов мають 1-3 робочы колеса на едной оси, з 1-2 сикницями на каждом колесѣ; з вертикалнов осьов мають едно робоче колесо и веце (до 6) сикниць.

### Импулзна турбина
Пелтонова турбина поуживать ся зо спадами до 2000&nbsp;м, обычайно ся вода спущать з горы трубами (циже проток е односно невеликый).  Пелтонова турбина е чисто *импулзна турбина* и фунгуе на основѣ другого закона Ньютона, подля котрого импулз е продукт масы воды и скорости ей руха. Черпак робочого колеса мать в серединѣ ребро, котре ростинать сик воды на двѣ части, а округлы бокы черпака завертають воду назад и в бокы, и тым ся импулс максимално передавать робочому колесови. На едно робоче колесо монтують до 6 сикниць. Проток через кажду сикницю е гладко регулованый посувнов иглов, а гаварийно може быти одхыленый од робочого колеса дефлектором.

### Ефективность
Сик воды бие на черпак тангентно, розбивать ся на ребрѣ черпака и одходить з него на бокы. Максимална ефективность турбины досягать ся тогды, коли скорость руха черпакох чинить половку скорости сика воды. Ефективность Пелтоновой турбины сягать 91%.

## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. 
* Fred Landis, Roland A. Budenholzer: Turbine. //Encyclopaedia Britannica.
* David Darling: Pelton turbine.
* Красильников М.Ф.: Ковшовая гидротурбина. //Большая Советская Энциклопедия.
* Пелтонова турбина, анимация, 3,6 мин. https://www.youtube.com/watch?v=qbyL--6q7_4&pp=ugMICgJydRABGAHKBQ5wZWx0b24gdHVyYmluZdIHCQmECQGHKiGM7w%3D%3D  

## Референции

Катеґорія:Турбины
Лестер Аллан Пелтон

**Лестер Аллан Пелтон** (*5. септембер 1829 — †14. марец 1908) быв америцкый вынаходник, котрый додав вызнамный принос ку розвою гидроенергетикы в США и в цѣлом свѣтѣ. В конци 1870-х вынайшов водне колесо Пелтона, в тот час найефективнѣйшу конштрукцию импулзной водяной турбины. Быв вызнаный едным из отцьох гидроелектрарень, вызнаменаный медальов Еллиотта Крессона и титулованый поволанцьом Народной Сѣни Славы Вынаходникох.

## Биография
Родив ся во Вермилионѣ, Огайо. В добѣ золотой горячкы, в року 1850 одышов до Калифорнии, але не повело ся му збогатѣти на вымываню золота. Зачав працовати яко тесарь при выставбѣ млинох. Ту ся водны колеса поуживали в горництвѣ и их выкон быв недостаточный. Пелтон в конци 1870-х придумав, як схосновати кинетичну енергию водного сика, радше як просту вагу воды в потоцѣ. Поступно вывинув колесо зоз двоитыма черпаками, котре могло ефективно выхосновати енергию невеликой масы воды, летячой з великов скоростьов. По далшых експериментах досяг ефективность понад 90% попри тому, же иншы тогдышны водны колеса при найлѣпшом мали ефективность 40%.

## Вызнам вынахода
Вынаход Пелтона зробив електроенергию туншов и вытѣснив дорогы паровы моторы з горництва в западных штатах. Пелтон з компаниов  *San Francisco machine shop* основав компанию *Пелтоновы турбины (Pelton Water Wheel Company)*. Малы гидроелектрарнѣ выставлены тов компаниов на западѣ США суть в ходу доднесь. Ефективность Пелтоновой турбины зробила ю идеалнов про гидроенергетику.

## Референции

Катеґорія:Вынаходници
Катеґорія:Инженеры
Катеґорія:Персоналии:США
Киловаттгодина

**Киловаттгодина** — мѣра роботы електричного пруду — робота пруда з выконом еден КВт, тырваюча едну годину. 

Выкон еден киловатт е 1000 ватт або 1,36 конской силы. **Киловаттгодина** переважно поуживать ся на мѣряня спотребленой електричной енергии в домашности або во выробѣ, але може ся таксамо хосновати як мѣра теплоты або механичной роботы. **Киловаттгодина** е несистемна мѣра, котра в меджинародной системѣ мѣр SI мать величину 3600 килоджовлы:

:: \mathrm{kW \cdot h}=(3600\,\mathrm{s}) \lbrack \mathrm{kW}\rbrack=3600\, \lbrack \mathrm{s}\rbrack\Bigg \lbrack \frac{\mathrm{kJ}}{\mathrm{s}}\Bigg\rbrack=3600\,\mathrm{kJ}


## Жерела и одказы
* Ottův slovník naučný. Illustrovaná encyklopaedie obecných vědomostí. Díl 1–28. Vyd. J. Otto. V Praze, 1888–1909.
* Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935.
## Референции

Катеґорія:Физикалны единкы
Формалны наукы

**Формалны наукы** суть такы области штудий,  де ся  новы знаня вытворюють з помочов формалных систем в протикладѣ з емпиричныма науками, основаныма на експериментѣ. Характерным примѣром е математика.  Далшы примѣры загорнюють логику, штатистику, информатику. Хоть ся даколи кладе под сомнѣв, ци иде о *правдиву* науку з оглядом на то, же ту не суть експерименты в реалном свѣтѣ, — тоты дисциплины достали ся меджи наукы. Наперек недостатку емпиричной базы формалны наукы суть  универзално поважованы за надзвычайно важны, а их резултаты суть поуживаны в розличных емпиричных науках. Але дискузия о их «правдивости» не е закончена.

## История
Формалны наукы были меджи первыма. Найстаршы математичны роботы, о котрых знаеме суть з Мезопотамии (около 1800 до РХ). Около року 500 до РХ в Китаю и около року 400 до РХ в Греции зачала ся розвивати яко наука логика. Многы понятя и законы сформулованы  еще в старовѣку перетырвали аж до XVII. стороча, коли тоты наукы ся модернизовали и достали их теперѣшну форму.

## Днешность
В сучасности ся появляють все новы и новы формалны наукы або дисциплины в рамках скорше вывинутых наук, напримѣр теория информации, теоретична информатика и модерна Байесовска штатистика,  котры ся появили в серединѣ XX. стороча.

Ай в области формалных наук тыж вывинули ся «окреме формалны» дисциплины, як напримѣр,  з алгебры формална алгебра (инвариантны перетворѣня), з логикы формална логика. Кант з понятя истины (правды) выокремив понятя формалной правды, што е тверджѣня котре ся злагоджуе зоз законами логикы, а не мать жадне одношѣня ку даякой реалитѣ.

## Жерела и одказы
* Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935.
* '''WiseGeek:''' What are the Formal Sciences?

## Референции

Катеґорія:Наука
Формална логика

**Формална логика** штудируе логичны формы, абстрагованы од конкретного обсягу думок. Каждый закон формалной логикы представлять даяке одношѣня меджи логичныма формами мысли.

;Примѣр штруктуры  формалной логикы
::::Всѣ M суть P
::::Всѣ S суть M
: -------------------------------------------------------------
: Значить, всѣ S суть P

## З истории формалной логикы
Окремыма проблемами логикы занимали ся в Старовѣкой Греции Демокрит, Сократ, Платон, але никто з них не створив формалну логику як науку. Отцьом формалной логикы став ся Аристотел, тоту науку он называв *аналитика*.

## Жерела и одказы
* Формальная логика. Под ред. Чупахина И.Я., Бродского И.И. — Ленинград: Изд-во Ленинградского университета, 1977. — 358 с. <small>''Доступно онлайн''</small>

## Референции

Катеґорія:Формалны наукы
Байесовска штатистика

**Байесовска штатистика** е штатистичный метод, в котром ся вѣроятность настаня дакотрой подѣи выраховуе на основѣ скорше зысканых резултатох, а пак ся тота основа регуларно обновлять з оглядом на найновшы свѣжы позорованя. Вага послѣдных позоровань зависить од дисперзии резултатох позоровань за выбраный интервал часу.

Байесовска штатистика зачинать ся з того, што ся знае теперь, а пак позерать, як тото знатя змѣнить ся через новы зысканы информации. А традична небайесовска штатистика, преподавана на курзах з методох выберового позорованя, выходить из того, же вшитко, што знаеме о даякой групѣ объектох — тото выберка, котру сьме якраз теперь зоз ней зробили.

## Жерела и одказы
* Экономика. Толковый словарь. — М.: "ИНФРА-М", Издательство "Весь Мир". Дж. Блэк. Общая редакция: д.э.н. Осадчая И.М.. 2000.
* Дуглас У. Хаббард:Кое-что о Байесе, статистике и подходах

## Референции

Катеґорія:Штатистика и вѣроятность
Леленц

**Леленц** —  державна або публична установа про воспитаня дѣти-сирот до 3-х рочного вѣку. По досягнутю трирочного вѣку неусыновлены хованцѣ леленца переходять до сиротинцьох. 

В Мадярском кральовствѣ дѣтину мож было оддати до леленца тайно або анонимно. Подля закону з року 1901 отворили 18 леленцы, але пак леленц в Севлюши реорганизовали во школу-интернат и так зостав еден столичный и 16 вѣдицкых, з котрых еден быв в Мукачовѣ, од року 1903 каждый рок принимали 13-15 тысяч дѣти. В мукачовском леленцу в року 1912 было 2248 дѣти, што было ниже середнього числа по кральовству (3172).  

## Жерела и одказы
* Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935.
* Дом ребенка. //Казахстан. Национальная энциклопедия, т. 2.Гл. ред. Б. Аяган. — Алматы: Главная редакция «Казак энциклопедиясы», 2005 — 560 с.  C. 192.

## Референции

Катеґорія:Дѣтство
Дѣтство

**Дѣтство**  — вывойова доба людского организма од уроджѣня до физиологичной и социалной *неповнолѣтости*,
 *Impubertas*.

Час, коли ся закончуе дѣтство становить ся одповѣдно ку нормам и традициям сполоченства.
## История
Доростлость физиологична наставать в розличных державах в иншаком вѣку, напримѣр, в римском правѣ дѣвкы ся поважовали за доростлы од 12 рокы. Меджи физиологичнов доростлостьов и повнолѣтостьов, коли чоловѣк уже не дѣтина, але еще ани не доростлый (*неповнолѣтость*), одбывать ся остаточне доростаня физиологичне, социалне и психичне (поздный доростовый и пуберталный вѣк), по чому наставать *повнолѣтость*, коли чоловѣк ся ставать доростлым и правно зодповѣдным. В Австро-Мадярщинѣ подля закона ся дефиновали такы вывойовы добы: 
* дѣтство до досягнутя 7 рокох;
* недозрѣлость до досягнутя 14 рокох;
* дозрѣлость до досягнутя 24 рокох;
* повнолѣтость по 24. року.
## Сучасность
В сучасности ся найчастѣйше поуживать дробнѣйша периодизация:
;дѣтство
*  до едного мѣсяця — новородженець, новороденя(тко) 
* 1 мѣсяць аж 1 рок — годя(тко), годча, буньча  (плеканый дѣтвак) 
* 1 аж 3 рокы  — невинятко, ляльо 
* 3 аж 6-7 рокы — школкарь(ка), предшколарь(ка) 
* 6-7 аж 10-11 — зачаточный школный вѣк
;доростаня (юность)
* 10-11 аж 14-15 — доростовый вѣк 
* 14-15 аж 16-18 — пуберталный вѣк 
Односно доростового периода дискутабилным зоставать, ци мож тот период односити ку дѣтству. Педагогика про то уживать понятя «дѣти и дорост».

## Жерела и одказы
* Ottův slovník naučný. Dvanáctý díl. Praha : J. Otto, 1897. ''<small>Доступне онлайн</small>''
* Рыбинский E. M.: Детство. //Педагогическая энциклопедия

## Референции

Катеґорія:Дѣтство
Ладислав Мнячко

**Ладислав Мнячко** (*29. януар 1919, Валашске Клобоуки – †24. фебруар 1994, Братислава) быв словацкый писатель и всесторонный публициста, найвецей перекладованый словацкый писатель, чии книгы вышли в 26 языках.

## Биография
Дѣтство и молодость пережив в Мартинѣ, выучив ся за апатикаря и продавав в апатицѣ. В року 1939 по розбитю Чехословакии пробовав утѣкнути раз до СССР, а пак на Запад. При пробѣ перейти границю райха быв арештованый и посланый до концентрачного лагра на нучены роботы. З лагра ся му подарило утечи, вернув ся на Мораву и брав участь в партизанском руху. По войнѣ вступив до комунистичной партии и в роках 1945–1953 быв ангажованый во ведучых комунистичных новинках *Руде право* (редактор) и *Правда* (новинарь), а в роках 1954–1966 — быв корешпондентом во многых европскых и азийскых штатох. 

Але з часом стратив ентузиазм ку комунизму и став ся его противником, за што быв перзеквованый. По интервенции Варшавского пакта до Чехословакии Мнячко емигровав до Австрии 28. августа 1968, подля его слов, навсе ся вылѣчив з илузии о приятельствѣ и союзництвѣ зо Совѣтскым Союзом. Оселив ся недалеко од чехословацкой границѣ, на што комунистична влада реаговала истерично: быв збавленый гражданства, вылученый зо Сполку писательох, его книгы были заказаны, одобраны з библиотек и продажу, его имя было вычищено з учебникох. По падѣ комунистичного режима в року 1989 вернув ся до Чехословакии.

Быв против роздѣлу Чехословакии, а як ся тото стало, в року 1993 одышов навсе до Прагы. Умер в часѣ куртого визита до Братиславы.

## Творба
Мнячко найвекшу познатость зыскав автобиографичным романом *Смерть ся кличе Енгельхен* (1959) о партизанском одбою в часѣ Другой свѣтовой войны. Роман вышов в 15 языках, в том числѣ по англицкы (1961). 

В зачатку 1960-х рокох описав закулися инсценованых политичных процесох 1950-х рокох, в котрых чужов силов быв знищеный живот 11 чехословацкых штатникох. Вызнам той зберкы репортажных портретох *(Опозднѣлы репортажѣ)* быв поровнаваный з книгами А. Солженицына.

## Жерела и одказы
* Князькова В. С.: ЛАДИСЛАВ МНЯЧКО - "ЧЕХОСЛОВАЦКИЙ СОЛЖЕНИЦЫН" //Филологические науки. Вопросы теории и практики. Тамбов: Грамота, 2016. № 5. Ч.&nbsp;3. Сc.&nbsp;20-25. ISSN 1997-2911.  ''<small>Доступно онлайн</small>''
* Jan Gazdík: Měl talent od Boha, říká autor monografie o Mňačkovi. //Aktuálně.cz, 21.12.2013 (ФОТО)
* Ladislav Mňačko. //LITERÁRNE INFORMAČNÉ CENTRUM Informácie zo súčasnej slovenskej literatúry
* Ladislav Mňačko //Osobnosti.sk(archived)
* Mikuláš Jesenský: Štát terorista zabíjal a unášal aj vlastných. //SME Domov, 7. нов. 2009

## Референции

Катеґорія:Словацкы писателе
Катеґорія:Словацкы драматици
Валашске Клобоуки

**Валашскы Клобоуки**,  *Valašské Klobouky*,  *Wallachisch Klobouk*, суть моравскым мѣстом на словацкой граници в  окресѣ Злин. Етнична область — Валашско.  Обывательство — 4&nbsp;955 особ.

## Полога
Валашскы Клобоуки лежать о 27&nbsp;км на восток од Злина на рѣцѣ Брумовка (мѣстна назва Клобучка). Околиця од року 1996 односить ся ку биосферной резервации UNESCO.

## Памятникы, туристичны объекты, акции
* Костел XIII. стороча
* Музей в будовѣ *старой мерии* и *Червеном домѣ*
* Марианскый стовп перед днешным мѣстскым урядом
* Стовп потупы 
* Купецкый дом з XVIII. стороча
* Микулашскый ярмарок на Св. Николая

## Вызнамны родаци
* Ян Матзал Троска (1881–1961) — чешскый писатель
* Ладислав Мнячко (1919-1994) — словацкый писатель 

## Интересантности
Зато, же в той области ся говорить валашскым диалектом,  назва мѣста ся официално одмѣнюе по валашскы – „ve Valašských Kloboukách“,  „do Valašských Klobouk“ (намѣсто чешского литературного „ve Valašských Kloboucích“, „do Valašských Klobouků“).

## Одказы
* OFICIÁLNÍ WEB MĚSTA Valašské Klobouky (вецеязычный)
* Český statistický úřad: Počet obyvatel v obcích - k 1.1.2018

## Референции

Катеґорія:Населены пункты Чехии

## Галерия

File:Valašské Klobouky (12).jpg|Костел, XIII. ст.
File:Valašské Klobouky (7).jpg|Музей (стара мерия)
File:Valašské Klobouky, pranýř.jpg|Стовп потупы
File:Valašské Klobouky (6).jpg|Купецкый дом, XVIII. ст.
Мартин

**Мартин**, стара назва *Турчанскый Святый Мартин*, — город в Словакии, обывательство около 60&nbsp;тыс. особ (1984): строярскый, дереварскый, текстилный потравиновый, полиграфичный промысел, Словацкый народный музей.

## История
Перва исторична упоминка походить з року 1284. Мартин грав велику историчну роль в народностном животѣ Словакох: ту взникла Матиця словенска (1863), котра бойовала за права, декларованы в Меморандумѣ словацкого народа — автономию, властный парламент, уряд, универзиту — котрый быв тыж подписаный в Мартинѣ  (1861). Другый раз город записав ся до истории  в року 1918, коли ту ся створила Словацка Народна Рада — высшый представителный орган  Словакох, который в Мартинской декларации утвердив идею сполочной чехословацкой републикы. XX. стороча в Мартинѣ было активнов добов розвою в промысловом секторѣ.

## Економика
В року 2000 отворила ся фабрика  Volkswagen, де нашли роботу 800 людей, але в часѣ рецесии в року 2008 число затрудненых упало до 600. Иншы великы промысловы заводы суть ŽOS Vrútky (желѣзниця) и Prefa Sučany (желѣзобетонны префабрикаты), датска компания ECCO (обув), полиграфична компания Neografia (експортуе продукцию до 15 штатох). Около 2000 людей суть затруднены в универзитной болници. Многы обывателе Мартина нашли роботу в сосѣдной Жилинѣ. В марцу 2018 мѣра безроботя была менше 4%, а в децембрѣ 2018 — менше 3%.

## Обывательство

## Жерела и одказы
* **Прохоров А. М.** (гл. ред.). Большой энциклопедический словарь. Москва: Советская энциклопедия, 1993. 1630 с. 
* **Трёшников А.Ф.** Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с. 
* 
* Oficiálna stránka mesta

## Референции

Катеґорія:Населены пункты Словакии
Концентрачный лагер

**Концентрачный лагер** — мѣсто утримованя политичных противникох,  членох перзеквованых народностей або меншин в интересах державной безпечности, про експлоатацию, або за кару, обычайно на основѣ росказа выконной влады або военной администрации.

## Концентрачны лагры и карно-направна система
Концентрачны лагры одличують ся од темниць, де умѣщують особ, законно засудженых за цивилны злочины, и од лагрох военных заятцьох, в котрых заяты военны утримують ся одповѣдно законам войны. Они тыж одличують  ся од лагрох бѣженцьох, або интерначных центрох триманя под арештом, або центрох дочасного утриманя великого числа переселеных особ. Люде суть умѣщованы до концентрачного лагра не як окремы индивидуумы и без всякого ужитку од их арешту и без справедливого судового доходжѣня — *лем на основѣ их идентификации з даяков етничнов або политичнов групов*.

## Нацистичны лагры и терминология

Найвекшу злу славу меджи концентрачныма лаграми достали нацистичны лагры смерти, котры служили про Голокауст. Одколи тото было объявлене, понятя концентрачный лагер звязують з тираньом, голодованьом, нученов роботов и забивством. В сучасности тот термин ся хоснуе лем в том вызнамѣ. Ани една влада або организация нигда не назве свой объект такым — намѣсто того повѣсть: «интерначный лагер», «лагер переселеных», «центер задержаня», або дашто таке без огляду на реалны условия в лагру, котры можуть ся в значной мѣрѣ мѣняти. Многораз концентрачны лагры мали злы условия про житя, чого резултатом было велике число умерлых, независимо од того, ци было тото плановане.

## Одказы
* Concentration camp. //Encyclopaedia Britannica.
* Concentration camp. //New World Encyclopedia

## Референции

Катеґорія:Концентрачны лагры
Алканы

**Алканы** — ацикличны насычены гидрокарбоны, што мають атомы карбона вязаны меджи собов простов вязбов до простых або росконареных ланцох, общой формулы **C<sub>n</sub>H<sub>2n+2</sub>**, де **n≥1** (метан, етан, пропан и т. д.).

## Появлѣня и властности
Алканы чинять значну часть гидрокарбонох в ропѣ и природных горючых газах.Из  ропы и природных горючых газох были выдѣлены вшиткы алканы нормалной штруктуры од метана (**СН<sub>3</sub>**) по тритриаконтан (**С<sub>33</sub>Н<sub>68</sub>**) включно. Векшина их хемичных реакций зачинать ся з розорваня вязбы **С-Н**, а их роспад при высокых теплотах одбывать ся передо вшиткым на вязбах **С-С**.

## Агрегатный стан и схоснованя
Алканы суть газовиты при числѣ атомох карбону в молекулѣ до четырьох, текучы при 5–15, тверды при 16 и веце. Тверды алканы дѣлять ся на парафин и церезин. Газовиты и текучы алканы служать жерелом енергии, про выробу палив, а тверды — як техничны олайовы материалы и медицинскы масти.

## Жерела и одказы
* Мала гірнича енциклопедія. В 3 т. / за ред. В.С. Білецького. – Донецьк : Схід. видав. дім, 2013. Том 1.  

## Референции

Катеґорія:Гидрокарбоны
Алкены

**Алкены** або **олефины** — органичны злученины, ненасычены гидрокарбоны зоз хоть лем еднов двоитов вязбов меджи атомами карбону в скелетѣ молекулы. Найпростѣйшым алкеном е етилен.

Дакотры алкены мають несистемны назвы, котры суть познатѣйшы и веце хоснованы в бѣжной практицѣ.

Алкены з 2–4 атомами карбона в молекулѣ суть газовиты, з 5–16 — текучы, понад 16 — восковитой конзистенции. В природѣ суть мало росширены, найчастѣйше суть продукованы з алканох через створѣня двоитой вязбы.

## Жерела и одказы
* Мала гірнича енциклопедія. В 3 т. / за ред. В.С. Білецького. – Донецьк : Схід. видав. дім, 2013. Том 1.  

## Референции

Катеґорія:Гидрокарбоны